Michael Norman

Michael Arthur Norman Jr. (s. 3. joulukuuta 1997) on yhdysvaltalainen pikajuoksija, joka aikuisten tasolla on menestynyt 400 metrin juoksijana. Norman on vuoden 2020 kesäolympialaisten 4 × 400 metrin viestin olympiavoittaja sekä vuoden 2022 maailmanmestari 400 metrin juoksussa ja 4 × 400 metrin viestijuoksussa.

 Saavutukset 

Norman menestyi jo kouluikäisenä ja vakuutti erityisesti 17-vuotiaana 6. kesäkuuta 2015 kisasuorituksellaan Vista Murrieta High Schoolin oppilaana CIF Californian State Meet -kisassa. Hän aloitti päivän 4 × 100 metrin viestissä. Sen jälkeen hän juoksi voittoon 400 metrillä NFHS:n ennätystä sivunneella ajalla 45,19. Tämän jälkeen hän voitti 200 metrin kisan ajalla 20,30. Vain tuntia myöhemmin hän juoksi 4 × 400 metrin viestissä osuusajan 44,9.

Vuoden 2016 nuorten MM-kisoissa Norman voitti 200 metrin (aika 20,17) ja 4 × 100 metrin viestin (38,93) maailmanmestaruuden. 

Vuonna 2018 Norman voitti NCAA:n mestaruuden 400 metrillä ja 4 × 400 metrin viestissä sekä sisä- että ulkoradoilla. Seuraavan vuoden MM-kisoissa hän karsiutui 400 metrillä välierissä.

Vuonna 2021 kesäolympialaissa Tokiossa hän voitti kultaa 4 × 400 metrin viestissä (2.55,70) ja oli 400 metrillä viides (44,31).

Vuoden 2022 maailmanmestaruuskilpailuissa hän voitti kultaa sekä 400 metrillä (44,29) että 4 × 400 metrin viestissä (2.56,17).

Pariisin olympialaisissa 2024 hän sijoittui 400 metrillä kahdeksanneksi.

Yhdysvaltain mestaruuden 400 metrillä Norman on voittanut vuosina 2021 (olympiakarsinnat) ja 2022.

Norman voitti Timanttiliigan 400 metrin mestaruuden vuonna 2019.

 Henkilökohtaiset ennätykset 
 100 m: 9,86 (20. heinäkuuta 2020)
 200 m: 19,70 (6. kesäkuuta 2019)
 400 m: 43,45 (20. huhtikuuta 2019)
 400 m (halli): 44,52 (10. maaliskuuta 2018)

Norman juoksi hallissa Collage Stationissa Teksasissa maaliskuussa 2018 ajan 44,52, joka alitti Kerron Clementin nimissä olleen virallisen sisäratojen maailmanennätyksen. Normanin aikaa ei kuitenkaan hyväksytty viralliseksi maailmanennätykseksi puutteellisen kilpailunjälkeisen dopingtestauksen vuoksiWorld Athletics News 208 (pdf), 18.12.2019. Normanin ulkoradoilla 400 metrillä juoksema 43,45 on kaikkien aikojen kuudenneksi paras aika (helmikuussa 2026).

 Yksityiselämä 

Normanin isä on afroamerikkalainen ja äiti japanilainen.

 Lähteet 

Luokka:Yhdysvaltalaiset pikajuoksijat
Luokka:Yhdysvaltalaiset olympiavoittajat
Luokka:Vuonna 1997 syntyneet
Luokka:Elävät henkilöt